b'\n_START_ARTICLE_\nPavelas \xc4\x8cerenkovas\n_START_PARAGRAPH_\nPavelas \xc4\x8cerenkovas (rus. \xd0\x9f\xd0\xb0\xd0\xb2\xd0\xb5\xd0\xbb \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb5\xd0\xb2\xd0\xb8\xd1\x87 \xd0\xa7\xd0\xb5\xd1\x80\xd0\xb5\xd0\xbd\xd0\xba\xd0\xbe\xd0\xb2, 1904 m. liepos 28 d. Novaja \xc4\x8cigla, Vorone\xc5\xbeo sritis \xe2\x80\x93 1990 m. sausio 6 d. Maskvoje) \xe2\x80\x93 rus\xc5\xb3 fizikas, Nobelio fizikos premijos laureatas.\n_START_SECTION_\nBiografija\n_START_PARAGRAPH_\n1928 m. baig\xc4\x97 Vorone\xc5\xbeo universitet\xc4\x85. 1930\xe2\x80\x931935 m. dirbo TSRS moksl\xc5\xb3 akademijos Fizikos ir matematikos institute, nuo 1936 m. \xe2\x80\x93 Fizikos institute. Nuo 1948 m. Maskvos energetikos instituto, nuo 1951 m. Maskvos in\xc5\xbeinerinio fizikos instituto profesorius._NEWLINE_Nuo 1970 m. TSRS moksl\xc5\xb3 akademijos narys.\n_START_SECTION_\nVeikla\n_START_PARAGRAPH_\nTirdamas urano drusk\xc5\xb3 tirpal\xc5\xb3 liuminescencij\xc4\x85, sukelt\xc4\x85 gama spinduli\xc5\xb3, 1934 m. atrado savit\xc4\x85 \xc5\xa1vyt\xc4\x97jim\xc4\x85, kuris pavadintas jo vardu \xe2\x80\x93 \xc4\x8cerenkovo spinduliavimas. I\xc5\xa1k\xc4\x97l\xc4\x97 elektring\xc5\xb3j\xc5\xb3 daleli\xc5\xb3 skaitikli\xc5\xb3 id\xc4\x97j\xc4\x85, \xc5\xa1ie skaitikliai v\xc4\x97liau buvo pla\xc4\x8diai naudojami eksperimentin\xc4\x97je branduolio fizikoje. K\xc5\xabr\xc4\x97 pirmuosius TSRS elektron\xc5\xb3 greitintuvus \xe2\x80\x93 sinchrotronus. Tyr\xc4\x97 lengv\xc5\xb3j\xc5\xb3 branduoli\xc5\xb3 skaldym\xc4\x85 didel\xc4\x97s energijos gama kvantais.\n_START_SECTION_\n\xc4\xaevertinimas\n_START_PARAGRAPH_\n1946 ir 1951 m. \xe2\x80\x93 Stalino premija, 1977 m. TSRS valstybin\xc4\x97 premija, 1984 m. Socialistinio darbo didvyris._NEWLINE_1958 m. jo veikla kartu su Ilja Franku ir Igoriu Tammu u\xc5\xbe \xc4\x8cerenkovo-Vavilovo efekto atradim\xc4\x85 ir paai\xc5\xa1kinim\xc4\x85 \xc4\xafvertinta Nobelio fizikos premija.'